Fil-Qorti dalgħodu kompliet il-kumpilazzjoni tax-xhieda fil-każ ta’ Erin Tanti li qed jigi akkużat bil-qtil tal-istudenta tiegħu Lisa Maria Zahra, fid-19 ta’ Marzu li għadda fuq l-irdumijiet ta’ Ħad-Dingli. Xehdet Tanya Mercieca li tiġi  l-kuġina  ta’ Lisa Maria. Qalet li meta telqet mid-dar bisitha waqt li kienet rieqda. Irrakkontat li l-għada filgħodu ċemplet lil Nick (ħu Lisa Maria) u staqsietu kif inhu, b’dan iweġibha li Lisa Maria kienet telqet mid-dar. Qalet li dak il-ħin ħasbu li ħarġet xi ftit u li kienet se tiġi lura wara li jiġi missierha minn barra. Madankollu qalet li waranofsinhar ħadet qatgħa wara li sabet ħafna pulizija. Qalet li wara rċeviet telefonata ta’ dak li kien seħħ “liż-żgħira” wara li missierha u ħuha Nick marru d-Depot tal-Pulizija. “Aħna konna magħqudin ħafna u konna nafu li Lisa Maria tilfet lil ommha ta’ età żgħira u konna qed nippruvaw nikkumpensaw”, kompliet tixhed il-kuġina tal-vittma. Qalet li kienu qrib ta’ xulxin bħala familja. Qalet li kienet taf li Lisa Maria kienet qed tweġġa’ lilha nnifisha. Semmiet li saret taf b’dan għax kien hemm xi posts fuq is-sit soċjali tumbler u l-iskola wkoll ġibdulhom l-attenzjoni. Mistoqsija mill-avukati difensuri kemm-il darba ratha bejn Diċembru u Marzu, Tanya Mercieca qalet li ma kinitx taraha wisq. Żiedet tgħid li meta marret għandha l-ġurnata ta’ qabel id-diżgrazzja, Lisa Maria kienet kwieta ħafna fejn sabitha fuq il-mobile u taqra. Qalet li ma tantx tkellmu dakinhar u t-tifla ma kinitx tiftaħ qalbha magħha. Huwa qal li kien bagħat email lil missieru b’dak li saru jafu. Qal li wara ċempillu missieru u qallu mill-ewwel li kien se jiġi lura. Aktar tard qal li ċempillu biex jitla’ d-dar ma’ kuġintu Tanya. Qal li meta waslu sabu lil Lisa Maria kwieta u magħha kien hemm Mark Ciangura u l-housekeeper Josie. Ħu Lisa Maria żied jgħid li missieru qallu li aħjar imorru jagħmlu rapport l-Għassa dwar il-fatt li Erin Tanti kien raqad id-dar ma’ oħtu li kellha 15-il sena. Qal li meta staqsa lil oħtu jekk riditx tmur miegħu l-Manikata, hija ma riditx tmur miegħu bl-ebda mod. Qal li qalilha li ma kellhiex għax tinkwieta għax hu ma kellux skop li jkabbar l-affarijiet. Madankollu qal li qalilha li kienu jafu li kien raqad xi ħadd id-dar u li kienu jafu min hu. Semma li l-mobile kien diġà ħadu Mark iżda wara li nqalgħet kommossjoni, il-mobile reġa’ spiċċa għandha. Qal li dakinhar, ċemplet lil Bella li hi l-partner ta’ missierha u riedet li tiġi hi torqod magħha imma Bella kienet Londra. Qal li wara marret omm Bella, Lucy biex toqgħod magħha. Huwa żied jgħid li kien ftihem li l-għada filgħodu jmur hu għax Lucy, kienet xogħol kmieni. Qal li mar fuq is-sufan u l-housekeeper qaltlu li meta marret tiftaħ il-kamra ta’ Lisa ma sabithiex hemm. Żied jgħid li beda jfittixha mad-dar kollha iżda ma sabhiex.Qal li mar ifittixha l-Ibraġġ għax fil-ġurnata ta’ qabel sar jaf li Erin Tanti kien joqgħod f’din il-lokalità. Qal li wara marru jirrapportawha nieqsa u lil missieru ma qallu b’xejn għax kien qed jittama li jsibuha sakemm jilħaq jiġi lura minn barra. Semma li pprovaw jaraw il-kameras fejn ħarġet iżda ma rnexxielhomx, u l-istess meta pprovaw iċemplulha fuq il-mobile. Qal li wara l-Pulizija ħadu l-każ f’idejhom u bdiet it-tfittxija għal oħtu. Huwa xehed ukoll li filgħodu sab ittra, qraha u tah lil Pulizija. Qal li wara li missieru wasal minn barra mar id-Depot miegħu u minn hemmhekk bdiet l-istennija sakemm instabet Lisa Maria. Meta mistoqsi mill-Avukat Difensur Michael Schira, huwa qal li hemm differenza ta’ 21 sena bejnu u oħtu. Qal li bejniethom kienu jiddiskutu affarjiet familjari. Hawnhekk semma li kien jaf li oħtu kienet qed tagħmel self inflicting cuts u kien jgħidilha u jistaqsiha dwarhom iżda hi ma kinitx tagħti risposta dwarhom u kienet tevita. Hawnehkk inqalgħet kommossjoni barra l-awla minn Tony Zahra, missier il-vittma.